Peter - som TV2 Nord har valgt at kalde ham, forbander sit tidligere spil på mobiltelefonen. Til at begynde med spillede han som så mange andre for en 50’er på i den lokale kiosk eller på tankstationen, men da først spillene var tilgængelige på hans mobiltelefon gik det galt. -	Det var de der hurtige spil, og så når der så lige pludselig kommer livespil med oven i, jamen så er det jo endnu nemmere bare at fyre en masse penge af, fortæller han. - Jeg tænkte, der kommer måske lige to hjørnespark mere eller der kommer et frispark mere eller eller hov, der kommer måske et straffespark. Jeg spillede på det hele, siger Peter, der er en mand midt i 40’erne. Kostede hverdag med kone og børn Peter blev ekspert i at spille uden at hans kone opdagede det. Hun opdagede heller ikke, at han optog en masse lån, for at dække over sin stigende spillegæld. Han var nemlig altid flink til at tømme postkassen, så ubehagelige rykkere blev sorteret fra. Det var først da banken skrev til både ham og hans hustru, at de måtte sælge huset, at han gik til bekendelse. - Hun blev selvfølgelig meget meget vred, og det forstår jeg også godt. Jeg har jo løjet for hende hver dag i flere år. Mit spil endte med at koste mig alt. Min bil, mit hus, mit ægteskab og så det daglige liv med mine tre børn. Det var først der, at jeg erkendte at jeg virkelig havde et problem, siger Peter. Indlagt og i behandling Problemerne blev nu så store, at Peter ikke selv kunne overskue dem, så det endte med, at han lod sig indlægge i tre uger på psykiatrisk sygehus. Samtidigt kom han i behandling på Center for Ludomani, hvor han også tilbragte knap to uger.I dag ved han, at han var så afhængig af spil, at han systematisk snød sin familie hver eneste dag. - Jeg er jo gået glip af meget, fordi jeg er gået glip af at være der for mine børn og være der for min kone. Det vil sige min eks-kone nu. Det var vigtigere at spille. Det fyldte mere i mit liv. - På en måde kan man sammenligne det med narko. Det gav mig jo dét der kick. Jeg tænkte, "yes", jeg vinder og så kunne jeg jo spille videre. Og når jeg så spillede videre, så kunne jeg jo vinde igen. Og så kunne man blive ved, men lige pludselig, så vinder du bare ikke mere, siger Peter. Har droppet alle sportskanaler Som helt almindelig familiefar kunne Peter til sidst finde på at lave enkelte bets på 10.000 kr. Det beløb har har tabt adskillige gange. Hans højeste gevinst var på 24.000 kr., men det fik ham ikke til at stoppe, men kun spille endnu mere. I dag er han stadig i kontakt med Center for Ludomani, selv om han ikke har spillet i godt et halvt år. Han har droppet sine sportskanaler på TV, for at slippe for at blive fristet af de mange spilreklamer der. - I dag kører der jo reklamer for spil alle steder uanset om det er radio, tv eller på bybusserne. Det er overalt, hvor det kan friste svage sjæle, som jeg jo også var. - Der er et eller andet galt, når spilleindustrien kan få lov til at fortsætte med deres reklamer, når antallet af folk, der bliver syge af det er fordoblet, siger Peter. Gælden på de 700.000 kroner spøger stadig i Peters liv. Han ved ikke om han på et tidspunkt kan få en evt. gældsanering, men foreløbigt koncentrerer han sig om at blive færdigbehandlet og så være tilstede for sin familie: - Jeg håber at få genopbygget tiliden fra min ekskone. Det har været grimt, det jeg har udsat hende for. En ting er sikkert. Jeg er færdig med at spille, siger Peter.

Opsummering:
I løbet af få år opbyggede en familiefar fra Vendsyssel en gæld på 700.000 kroner, før hans kone opdagede hans spillemisbrug. Han optræder anonymt af hensyn til sin familie.